​បុរស​ម្នាក់​ត្រូវបានគេ​ចោទថា ជា​អ្នកបង្ក​ឲ្យ​មាន​ភ្លើង​ឆេះ​ព្រៃ យ៉ាងខ្លាំង​នៅ អូស្ត្រាលី​ – ទូរទស្សន៍ជាតិខេត្តសៀមរាប
​ទូរទស្សន៍​សិង្ហ​បុរី Channel News Asia បាន​ផ្សព្វផ្សាយ​ព័ត៌មាន ឲ្យ​ដឹង​នៅ​ថ្ងៃទី​១៧ ខែវិច្ឆិកា ឆ្នាំ ២០១៩​ថា បុរស​ជនជាតិ​អូស្ត្រាលី ម្នាក់​ត្រូវបាន​គេ ចោទប្រកាន់​ពីបទ​បង្ក​ឲ្យ​មាន​អគ្គីភ័យ ដោយ​ចេតនា ដើម្បី​ការពារ​ដំណាំ​កញ្ឆា របស់គាត់​ដែល​បង្កឱ្យមាន​ភ្លើង​ឆេះ​ព្រៃ ដែល​មិនអាច​គ្រប់គ្រង​បាន ខណៈដែល​ភ្លើង​បាន​ឆាបឆេះ នៅតាម ឆ្នេរសមុទ្រ​ភាគ ខាងកើត​របស់​ប្រទេស​នេះ ។​
​ក្នុងករណីនេះ​ត្រូវបាន​គេ​ឲ្យ​ដឹងថា មាន​មនុស្ស​៤​នាក់​ត្រូវបាន​បាត់បង់​ជីវិត និង​ផ្ទះ​ជាង​៣០០ ខ្នង​ត្រូវបាន​បំផ្លាញ​ដោយ​ភ្លើង​ឆេះ​ព្រៃ ដែល​បាន​បំផ្លិចបំផ្លាញ​ផ្ទៃដី​ជាង ១​លាន​ហិកតា នៅតាម​បណ្តោយ​ឆ្នេរសមុទ្រ ភាគ​ខាងកើត​ក្នុង​រយៈពេល​តែ ជាង​មួយ​សប្តាហ៍​ប៉ុណ្ណោះ​។​
​ប៉ូលិស​បាន​និយាយថា បុរស​អាយុ​៥១​ឆ្នាំ ម្នាក់​បានបង្ហាញ​ខ្លួន​នៅ​ចំពោះ មុខ​តុលាការ​ក្នុង​តំបន់​កាលពី​ថ្ងៃ​សៅរ៍ ដែល​ត្រូវបាន​ចោទប្រកាន់ ពីបទ​មាន​ចេតនា ដុត​ភ្លើង​នៅ​តំបន់ Ebor រដ្ឋ New South Wales ក្នុង​គោលបំណង​ការពារ ដំណាំ​កញ្ឆា​របស់គាត់ ។​
​ប៉ូលិស​បាន​ឲ្យ​ដឹងថា ការប៉ុនប៉ង​បាន​ផ្ទុះឡើង​កាលពី​ថ្ងៃ​ព្រហស្បតិ ហើយ​អ្នក​ពន្លត់អគ្គីភ័យ​បាន​ព្យាយាម​ធ្វើការ ពន្លត់ភ្លើង​នេះ​ផងដែរ ៕